b'\n_START_ARTICLE_\nPinteli\n_START_PARAGRAPH_\nPinteli eli pintikka on kansallispukusanaston m\xc3\xa4\xc3\xa4ritelm\xc3\xa4n mukaan karjalaisiin kansallispukuihin kuuluva nauhamainen ja kovetettu tyt\xc3\xb6n p\xc3\xa4\xc3\xa4hine. Pinteli kuuluu muun muassa seuraavien pit\xc3\xa4jien pukuihin: Hiitola, Kaukola, Kurkijoki, Laatokan-Karjala, Rautu, Seiskari, Viipurin pit\xc3\xa4j\xc3\xa4._NEWLINE_U.T. Sireliuksen mukaan L\xc3\xa4nsi-Euroopassa alettiin 1300-luvulla kantaa hiuksilla v\xc3\xa4rillisi\xc3\xa4 nauhoja tai silkkisi\xc3\xa4 siteit\xc3\xa4. Naimattomien neitojen p\xc3\xa4\xc3\xa4nauhojen katsotaankin edustavan kansanpuvuissa keskiaikaista perinnett\xc3\xa4. Pohjois-Euroopassa neitojen p\xc3\xa4\xc3\xa4nauhaa (bindel, bendeken) k\xc3\xa4ytettiin Riian ja Tallinnan seuduilla sek\xc3\xa4 Pohjois-Saksassa ja Tanskan saarilla, laajalti halki Norjan ja Ruotsin etel\xc3\xa4alueiden sek\xc3\xa4 Etel\xc3\xa4-Suomessa Varsinais-Suomen pohjoisosista alkaen kautta Etel\xc3\xa4-Suomen aina Laatokan pohjoisrannoille._NEWLINE_Tapa- ja pukeutumiskulttuurin vaihtuessa pinteli\xc3\xa4 on k\xc3\xa4ytetty useilla tavoilla. Yleisimmin se lienee ollut naimattoman tyt\xc3\xb6n hajallaan olevien hiusten koristeena tai siteen\xc3\xa4, mutta sit\xc3\xa4 on k\xc3\xa4ytetty my\xc3\xb6s osana morsiamen kruunua.  Pinteli m\xc3\xa4\xc3\xa4ritell\xc3\xa4\xc3\xa4n my\xc3\xb6s liittyv\xc3\xa4ksi yl\xc3\xb6s kammattuihin hiuksiin: \xe2\x80\x9dPinteli, toisinaan valkiksi nimitetty nauha, muodostettiin yl\xc3\xb6s p\xc3\xa4\xc3\xa4laelle kammatun hiusnutturan ymp\xc3\xa4rille siteeksi tai renkaaksi, joka vastasi neidon seppelett\xc3\xa4." 1800-luvun puoliv\xc3\xa4liss\xc3\xa4 eri ik\xc3\xa4- ja sosiaaliluokkien tunnukset menettiv\xc3\xa4t pukeutumisessa v\xc3\xa4hitellen merkityst\xc3\xa4\xc3\xa4n ja pinteli j\xc3\xa4i liinalakin eli tanun tai tykkimyssyn alla pidett\xc3\xa4v\xc3\xa4ksi nauhaksi. Se piti hiukset silein\xc3\xa4 ja siihen kiinnitettiin tykkimyssyn pitsi. Pitk\xc3\xa4nomaista pinteli\xc3\xa4 k\xc3\xa4ytettiin my\xc3\xb6hemmin liukuesteen\xc3\xa4 silkkihuivien alla._NEWLINE_Pinteli tehd\xc3\xa4\xc3\xa4n k\xc3\xa4ytt\xc3\xb6tarkoituksen mukaan p\xc3\xa4\xc3\xa4n tai nutturan (nupun) ymp\xc3\xa4ryksen mittaiseksi ja p\xc3\xa4\xc3\xa4llystet\xc3\xa4\xc3\xa4n useimmiten kirkkaan v\xc3\xa4risell\xc3\xa4 kankaalla, kuten punaisella veralla tai silkill\xc3\xa4. Alustana on k\xc3\xa4ytetty mm. taivutettua p\xc3\xa4rett\xc3\xa4 tai tuohta. Pintelin koristelu ja ty\xc3\xb6tavat vaihtelevat paikkakunnittain. Se voi olla aivan yksinkertainen kaitale tai koristetaan esimerkiksi kaluunanauhalla ja silkkinauhoilla, tai kirjotaan koristepistoin ja varustetaa kapealla pitsill\xc3\xa4, kuten Viipurin pit\xc3\xa4j\xc3\xa4n puvussa. Solmimista varten p\xc3\xa4ihin kiinnitet\xc3\xa4\xc3\xa4n yksi tai useampi pitk\xc3\xa4 nauha, joiden v\xc3\xa4rit toistavat pintelin v\xc3\xa4rej\xc3\xa4. Mit\xc3\xa4 nuorempi tytt\xc3\xb6, sit\xc3\xa4 yksiv\xc3\xa4risempi p\xc3\xa4\xc3\xa4hine, sill\xc3\xa4 moniv\xc3\xa4riset nauhat olivat naimaik\xc3\xa4isen tyt\xc3\xb6n tai morsiamen merkki._NEWLINE_Kansallispukua k\xc3\xa4ytett\xc3\xa4ess\xc3\xa4 hiukset kammataan sile\xc3\xa4sti pois otsalta. Tyt\xc3\xb6n hiukset voivat olla hajallaan tai yhdell\xc3\xa4 tai useammalla palmikolla. Pinteli asetetaan edess\xc3\xa4 hiusrajaan tai hiukan sen yl\xc3\xa4puolelle ja solmitaan niskassa hiusten p\xc3\xa4\xc3\xa4lt\xc3\xa4 nauhoilla, joiden p\xc3\xa4\xc3\xa4t j\xc3\xa4tet\xc3\xa4\xc3\xa4n riippumaan vapaina. Solmuna k\xc3\xa4ytet\xc3\xa4\xc3\xa4n umpisolmua.'